Становище на Европейския икономически и социален комитет относно „Европейската мебелна промишленост — възстановяването ѝ към иновативна, екологосъобразна и кръгова икономика“

(становище по собствена инициатива)

(2022/C 365/02)

Докладчик: Anastasis YIAPANIS Съдокладчик: Rolf GEHRING

Решение на пленарната асамблея 21.10.2021 г. Правно основание член 52, параграф 2 от Правилника за дейността становище по собствена инициатива Компетентна секция „Консултативна комисия по индустриални промени“ (CCMI) Приемане от секцията 13.5.2022 г. Приемане на пленарна сесия 15.6.2022 г. Пленарна сесия № 570 Резултат от гласуването („за“/„против“/„въздържал се“) 207/1/2

1. Заключения и препоръки

1.1 Мебелният сектор в Европа е много динамичен и се отличава с голямо многообразие по отношение на големината на предприятията и работните процеси, а също и на дизайна на продуктите. Секторът обхваща целия жизнен цикъл и предлага добри възможности за постигане на устойчивост и преход към кръгови икономически модели.

1.2 Европейските предприятия трябва да спазват строги правила в областта на околната среда, продуктите, здравето и безопасността, които естествено увеличават разходите за дейността. Международната конкуренция е нарушена от държавните субсидии, предлагани на външни конкуренти, и от нелоялни практики, използвани за придобиване на достъп до пазара, особено от икономически субекти от Азия.

1.3 ЕИСК подчертава, че подходящата цел, за да се осигури бъдещето на мебелния сектор в Европа, е да се намери правилният баланс между икономически растеж, устойчивост и социално благополучие. Комитетът счита, че предприятията се нуждаят от съгласувана законодателна рамка за интелектуалната собственост, която защитава техните интереси и е съобразена с екологичния и цифровия преход.

1.4 ЕИСК се застъпва категорично за строго съответствие на всички внасяни мебелни продукти с правилата на ЕС, включително задълженията за информиране на потребителите. ЕИСК призовава също така за съгласувано законодателство на ЕС, което налага етикети със стандартизиран формат за всички продукти.

1.5 Тъй като в промишлеността се използват много суровини, от изключителна важност за сектора са надеждният и безпрепятствен достъп до висококачествени ресурси и стабилни вериги за създаване на стойност. Освен това, тъй като търсенето на основната суровина за мебелната промишленост — дървесината, се увеличава непрекъснато, ЕИСК счита, че е от жизненоважно значение да се разширят и модернизират горската инфраструктура и нейната устойчивост, както и да се подобрят уменията и технологиите.

1.6 ЕИСК счита, че произвежданата в Европа дървесина е много важен актив, който следва да се използва за производство на продукти с висока добавена стойност. Комитетът счита, че няма никакъв икономически смисъл от износа на суров дървен материал, и призовава за инструменти за търговска защита на местните производители на мебели.

1.7 Освен това Комитетът призовава държавите членки да прекратят субсидиите и другите стимули за горене на дървесина за енергийни цели и да насърчават принципа на каскадната употреба.

1.8 ЕИСК призовава за намаляване или премахване на митата за вноса на първичен и вторичен суров дървен материал. Освен това Комитетът отправя искане към създателите на политики да гарантират, че критериите за устойчивост в търговските споразумения се прилагат и че вносът включва критерии за проверка на условията на труд, свободата на сдружаване и справедливото отношение към работниците. ЕИСК призовава настоятелно правата на човека да бъдат включени в процедурите за надлежна проверка при пълно зачитане на конвенциите на МОТ за правата на човека и на работниците.

1.9 Мебелният сектор трябва да бъде част от инициативата „Нов европейски Баухаус“ ( 1 ) и да допринася за създаването на устойчиви и приобщаващи продукти за нов начин на живот, който е в хармония с устойчивостта.

1.10 Споразумението на социалните партньори относно намаляването на формалдехида в производството на плоскости е отличен пример как доброволните споразумения на социалните партньори на европейско равнище също могат да помогнат за намаляване на рисковете за здравето. Комитетът също така призовава за устойчиви и подлежащи на пълно рециклиране опаковки и се застъпва за преразглеждане на Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки ( 2 )

1.11 ЕИСК счита, че е необходим бърз преход от линейния поток на материали и енергия към кръгов модел, който да позволява оползотворяване на ценното от продуктите и да гарантира икономически растеж и създаване на работни места.

1.12 Комитетът посочва, че е от съществено значение производителите на мебели да проектират своите продукти по начин, който позволява оползотворяване на ценното и улеснява повторната употреба, ремонта, реставрирането и рециклирането. Въвеждането на схема за разширена отговорност на производителя в мебелния сектор има потенциала да увеличи капацитета за повторна употреба и рециклиране в Съюза. Освен това Комитетът призовава за европейска законодателна забрана за депониране на мебели в депата за отпадъци, за да се повишат оползотворяването и повторното използване на ценни материали.

1.13 Секторът се нуждае от висококвалифицирана работна ръка и придобиване на по-голяма популярност сред по-младото поколение. Той трябва да се стреми непрекъснато да подобрява условията на труд, като същевременно създава възможности за обучение и се стреми да мотивира висококвалифицираните специалисти и експертите в областта на цифровите технологии да се присъединят към него.

1.14 Комитетът призовава европейските законодатели да подкрепят активно транснационални инициативи, които повишават качеството на всички форми на чиракуване в мебелния сектор. Една по-амбициозна програма „Еразъм“ за чираци би подпомогнала по-успешното предаване на богатите и многообразни традиции и иновативния потенциал на мебелното производство в Европа.

1.15 Трябва да бъдат разработени образователни програми, инициативи за учене през целия живот и професионално обучение чрез активно привличане на социалните партньори, образователни институции и други съответни НПО. Подготовката на работната ръка за бъдещите предизвикателства пред сектора е от съществено значение.

1.16 ЕИСК призовава за инвестиции в умения, дизайн, творчество и развитие на веригите за създаване на стойност, както и за подобрен достъп до програми за финансиране на научни изследвания, развойна дейност и иновации (НИРИ) за производителите на мебели. На МСП трябва да бъдат предоставени подходящи ресурси, за да анализират развитието на своята стопанска дейност по кръгов, иновативен и устойчив начин.

1.17 Комитетът счита, че създаването на търсене за мебели втора употреба и подкрепата за субекти с нестопанска цел, заети в процеса на рециклиране или вторично използване на използвани мебели, може да има положително въздействие по отношение на целите на екологичния преход.

1.18 И накрая, ЕИСК призовава за разработването на европейска платформа, която включва предприятия, социални партньори, организации на гражданското общество, научно-изследователски институти, университети и други съответни заинтересовани страни и насърчава развитието на стопанска дейност в мебелния сектор.

2. Уводни бележки

2.1 В новата промишлена стратегия за Европа ( 3 ) се поставя акцент върху необратимия и постепенен преход към устойчива икономическа система, в която никой не е пренебрегнат, възприемат се цифровизацията и екологичните промени и се изграждат партньорства между промишлеността, социалните партньори, публичните органи и съответните организации на гражданското общество.

2.2 Мебелният сектор в Европа е динамичен и се отличава с голямо многообразие по отношение на големината на предприятията и работните процеси. Като цяло секторът се характеризира с висока трудоемкост и с вериги за създаване на стойност, които все още са на местно и регионално равнище, като в него преобладават най-вече МСП и микропредприятия. В него са заети около един милион работници и се създава една четвърт от общото мебелно производство в света ( 4 )

2.3 Секторът обхваща целия жизнен цикъл на продуктите — суровини, обработване, използване, поддръжка, повторна употреба, рециклиране, биомаса за производство на енергия. Ето защо той предлага добри възможности за постигане на устойчивост и преход към кръгови икономически модели.

2.4 Пандемията от COVID-19 се отрази много тежко на мебелния сектор, особено на трансграничните вериги за създаване на стойност, които бяха силно засегнати от многобройните ограничения върху свободното движение на стоки и хора. Това показа значението на интегрирания и добре функциониращ единен пазар.

3. Аспекти, свързани с конкурентоспособността

3.1 Различните национални правила, стандарти, схеми за сертифициране и изисквания за етикетиране представляват пречка за производителите в ЕС и са свързани с огромни разходи за предприятията. Стандартизацията и хармонизираните в целия ЕС правила имат потенциал да сведат до минимум пречките и да внесат сигурност и еднакво тълкуване за всички участници на пазара.

3.2 Неотдавнашното нарастване на цените на енергията в Европа се отразява неблагоприятно на конкурентоспособността на сектора и засилва проблема с липсата на ресурси и увеличените цени на суровините.

3.3 Наред с общото засилване на конкуренцията на международния пазар, понякога се използват нелоялни практики за достъп до пазара от страна на предприятия от трети държави, особено стопански субекти от Азия, които в някои случаи получават субсидии от своите правителства. Освен това европейските предприятия трябва да спазват по-строги правила в областта на околната среда, продуктите, здравето и безопасността, които естествено увеличават разходите за дейността. Ниските екологични стандарти в трети държави също поставят в неизгодно положение европейските мебелни продукти, произведени от истинска дървесина. ЕИСК счита, че тези аспекти нарушават конкурентоспособността на местните предприятия на глобалните пазари.

3.4 Във връзка с вътрешния пазар ЕИСК се застъпва категорично за строго съответствие на всички внасяни мебелни продукти с правилата на ЕС, включително със задълженията за информиране на потребителите, например чрез подходящи за потребителите етикети. ЕИСК призовава също така за съгласувано законодателство на ЕС, което налага изискване мебелните продукти да бъдат придружавани от информация на етикети със стандартизиран формат, например държава на произход, използвани материали, ясно обозначаване на всички компоненти на продукта, безопасност на продукта, трайност, инструкции за употреба, почистване и поддръжка, гаранция за продукта и т.н. С действия по засилен надзор на пазара, които оценяват качеството на внесените мебели, трябва да се гарантират информиране на потребителите и еднакви условия на конкуренция за местните производители в ЕС.

3.5 ЕИСК приветства инициативата на Комисията за електронни продуктови паспорти като част от предстоящата инициатива за устойчиви продукти ( 5 ) . Ако са добре разработени и хармонизирани, тези инструменти имат потенциал да допринесат за напредък към кръговата икономика чрез пренос на информация за продуктите по веригите за създаване на стойност и, наред с другото, чрез стимулиране на търсенето на продукти на кръговата икономика, както и чрез предоставяне на необходимата информация на потребителите, за да имат възможност да направят информиран избор.

3.6 Производителите от трети държави наваксват пропуските в технологично отношение, така че конкурентното предимство на ЕС в тази област става все по-незначително. Ето защо са необходими нови бизнес модели, които да съчетават конкурентоспособността с устойчивост и да осигуряват достъп до пазара за местните производители.

3.7 Освен това секторът е много чувствителен по отношение на закрилата на правата върху интелектуалната собственост, особено защото качеството, иновативността и дизайнът все още представляват главните конкурентни предимства на ЕС. Комитетът счита, че предприятията се нуждаят от съгласувана законодателна рамка, която ще защитава техните интереси и ще бъде съобразена с екологичния и цифровия преход.

3.8 ЕИСК би искал да подчертае, че подходящата цел за бъдещето на мебелния сектор в ЕС в частност и на икономиката като цяло е да се намери правилният баланс между икономически растеж, устойчивост и социално благополучие.

4. Достъп до суровини

4.1 Мебелният сектор използва много суровини в производствения процес (като дървесина, тръстика, кожа, метал, пластмаса, текстил, стъкло, пяна и т.н.). Надеждният и безпрепятствен достъп до висококачествени суровини е от изключителна важност за европейските производители и ЕИСК призовава за укрепване на веригите за създаване на стойност, което би довело до разцвет на промишлеността. Освен това ЕИСК призовава за подходящо за потребителите етикетиране на недървесните материали, които навлизат на европейския пазар, за да се защити европейската мебелна промишленост от евтини и често неустойчиви суровини от трети държави.

4.2 Дървесината е една от най-леснодостъпните и естествено възобновяеми суровини. Търсенето се повишава постоянно, като цената за суровините, които съответстват на правилата и стандартите на ЕС, се увеличава и създава допълнителен натиск. За да се отговори на нарасналото търсене на дървесина на вътрешния пазар, е от жизненоважно значение да се разшири и модернизира горската инфраструктура и нейната устойчивост, както и да се подобрят уменията, технологиите и логистиката на дърводобивните предприятия.

4.3 на каскадната употреба (производство на продукти, повторна употреба, ремонт и рециклиране, оползотворяване на енергийното съдържание) “ Комитетът изразява загриженост във връзка с повсеместната намаляваща наличност на основната суровина за сектора и повишаването на цената ѝ поради широкото ѝ приложение, особено за производството на възобновяема енергия. ЕИСК счита, че мебелната и дървообработвателната промишленост осигуряват много по-големи ползи от гледна точка на добавена стойност и заетост в сравнение с прякото изгаряне на дървесина, и призовава държавите членки да прекратят субсидиите и другите стимули за горене на дървесина за енергийни цели, като отново призовава за насърчаване на принципа „ ( 6 ) . Освен това ЕИСК предлага да се засили популяризирането на европейската дървесина на вътрешния пазар, като се повиши видимостта и използването на продукти и мебели от истинска дървесина.

4.4 Освен това субсидиите, предлагани на купувачите извън ЕС за дървесина от Европа, нарушават търсенето. ЕИСК призовава за инструменти за търговска защита в полза на местните производители на мебели и изразява убеждението си, че няма никакъв икономически смисъл от износа на суров дървен материал.

4.5 Що се отнася до вноса на дървесина, изключително важно е търговските споразумения на ЕС да благоприятстват лесния достъп до първични ресурси от дървен материал извън ЕС. Във връзка с това ЕИСК би искал да призове за намаляване или премахване на митата за вноса на първичен и вторичен суров дървен материал. Освен това системите за сертифициране на вносен дървен материал от някои държави не са напълно ефективни. ЕИСК отправя искане към създателите на политики да гарантират, че критериите за устойчивост в търговските споразумения се прилагат и че вносът включва критерии за проверка на условията на труд, свободата на сдружаване и справедливото отношение към работниците. ЕИСК призовава настоятелно правата на човека да бъдат част от процедурите за надлежна проверка при пълно зачитане на конвенцията на МОТ за правата на човека и на работниците. Това би осигурило равни условия на конкуренция на пазара.

5. Устойчивост и екологичен преход

5.1 ЕИСК счита, че съобщението на ЕК относно „Нов европейски Баухаус“ представлява отлична възможност за мебелната промишленост да допринесе за създаването на устойчиви и приобщаващи продукти за нов начин на живот, който е в хармония с устойчивостта. Цялостният преход на сектора във всичките му аспекти ще бъде успешен само ако увеличим активното участие на работниците и техните представители.

5.2 Комитетът отбелязва нарастващата тенденция потребителите да търсят екологосъобразни продукти, които са произведени, като се спазват достойни условия на труд. Освен това мебелният сектор може да подобри въздействието, което оказва върху околната среда, като произвежда по-трайни продукти и използва рециклирани материали или устойчива (като дъб, бор, акация и т.н.) и регенерирана дървесина.

5.3 ЕИСК призовава за съгласувана европейска законодателна рамка, която би забранила продажбата на вътрешния пазар на всички продукти, съдържащи опасни забавители на горенето. Опасните вещества следва да бъдат заменени — например с пяна на водна основа, по-малко опасни лепила или вещества с ниско съдържание на летливи органични съединения. Споразумението на социалните партньори относно намаляването на формалдехида в производството на плоскости е отличен пример как доброволните споразумения на социалните партньори на европейско равнище също могат да помогнат за намаляване на рисковете за здравето, свързани с опасни вещества.

5.4 Комитетът се застъпва и за задължителни устойчиви и подлежащи на пълно рециклиране опаковки и призовава за преразглеждане на Директива 94/62/ЕО относно опаковките и отпадъците от опаковки. ЕИСК счита също така, че данъчните стимули могат да имат важна роля за насърчаване на проекти за устойчивост.

6. Кръговост

6.1 В съответствие със заявените амбиции в Европейския зелен пакт ( 7 ) и в Плана за действие относно кръговата икономика ( 8 ) , в икономиката на ЕС се забелязват признаци на преминаване към кръговост и насърчаване на иновациите към устойчиви нови икономически модели. Отделянето на икономическия растеж от използването на ресурсите е от решаващо значение за постигането на неутралност по отношение на климата до 2050 г.

6.2 Данните показват, че между 80 % и 90 % от отпадъците от мебели в ЕС в твърдите битови отпадъци се изгарят или изпращат за депониране. ЕИСК изразява особена загриженост във връзка с липсата на информация за потребителите и на резервни части, в условията на която се стимулира закупуването на нови мебели вместо кръговостта. Чрез европейска законодателна забрана за депониране на мебели в депата за отпадъци би се повишило оползотворяването и повторното използване на ценни материали.

6.3 Единственото решение за борба с изменението на климата и прекомерния натиск върху природните ресурси на Земята е бързият преход от линеен поток на материали и енергия към кръгов модел. Моделите на кръгова икономика, прилагани в мебелния сектор, могат да позволят оползотворяване на ценното от продуктите и да гарантират икономически растеж и създаване на работни места. ЕИСК подчертава, че мебелите, и по-специално продуктите от истинска дървесина, са от ключово значение за съхраняването на въглерод, като по този начин ефективно допринасят за борбата с изменението на климата.

6.4 Комитетът счита, че е от съществено значение производителите на мебели да проектират своите продукти по начин, който позволява оползотворяване на ценното и улеснява повторната употреба, ремонта, реставрирането и рециклирането. Производствените процеси трябва да се ориентират към стимулиране на ресурсната и енергийната ефективност и към намаляване на производствените разходи.

6.5 Въвеждането на схема за разширена отговорност на производителя в мебелния сектор има потенциала да увеличи капацитета за повторна употреба и рециклиране в Съюза, като предостави стимули за производителите да отчитат въздействието върху околната среда от етапа на проектиране до края на жизнения цикъл на даден продукт.

7. Образование, цифровизация и условия на труд

7.1 Неотдавнашно проучване показа, че повечето служители в мебелния сектор нямат висше образование и не са запознати с аспектите на кръговата икономика ( 9 ) . При все това нуждата от висококвалифицирана работна ръка е осезаема, а секторът, който е изправен пред проблеми, свързани с трайното застаряване на работниците, има трудности в привличането на по-младото поколение. За да се подобри привлекателността на сектора, е изключително важно непрекъснато да се подобряват условията на труд (безопасност и здраве на работното място) и възможностите за допълнително обучение, и да се постави акцент върху мотивирането на висококвалифицирани специалисти и експерти в областта на цифровите технологии да се занимават с мебелна промишленост.

7.2 за да повиши производителността си и да надделее над конкуренцията, секторът се нуждае от работници, които притежават най-актуалните умения и са подготвени да работят с най-новите технологии “ ( 10 ). Разходите за труд в ЕС са малко по-високи в сравнение с други части на света, но и производителността и иновациите са по-високи, отколкото в други региони. ЕИСК вече посочи, че „

7.3 Комитетът призовава европейските законодатели да подкрепят активно транснационални инициативи, които повишават качеството на всички форми на чиракуване в мебелния сектор, като например идеята за европейски основни профили на квалификации ( 11 )

7.4 Както основното, така и по-нататъшното професионално образование трябва да се развиват, за да се насърчават уменията и новите специфични за сектора компетентности. Те трябва да включват социалните партньори, образователни институции и други съответни НПО. Бъдещето на работната сила в мебелния сектор са работните места, в които водещи са високите технологии и интензивното използване на знания и които се основават на задълбочен социален диалог и на колективни трудови договори с достойно заплащане и условия на труд, така че да могат да привлекат по-младото поколение.

7.5 Една по-амбициозна програма „Еразъм“ за чираци би подпомогнала по-успешното предаване на богатите и многообразни традиции и иновативния потенциал на мебелното производство в Европа и би направила мебелния сектор по-привлекателен в очите на младите хора и на обществото като цяло. Освен това ЕИСК препоръчва да се насърчават системи за валидиране, подкрепящи взаимното признаване на квалификациите.

8. Финансиране и инвестиции

8.1 Европейските предприятия се нуждаят от достъп до програми за НИРИ, които могат да им помогнат да се разрастват, да повишат производителността си и да въвеждат кръговост и нови технологии. Необходими са и инвестиции за насърчаване на кръговите вериги, както и за популяризиране на жизнения цикъл на продуктите и на възможностите за ремонт и обновяване или за рециклиране. Освен това създаването на търсене за мебели втора употреба и подкрепата за субекти с нестопанска цел, заети в процеса на рециклиране или вторично използване на използвани мебели, може да има положително въздействие за постигането на целите на екологичния преход.

8.2 Възможностите за финансиране остават една от най-значимите слабости в сектор, в който преобладават МСП. Изключително важно е МСП да разполагат с подходящи ресурси, за да анализират развитието на своята стопанска дейност по кръгов, иновативен и устойчив начин, и следва да им бъде оказвана подкрепа чрез временни данъчни стимули и намалени ставки на ДДС за реставрирани и преправени мебели.

8.3 По-изгодните цени, предлагани от производители от държави с ниско равнище на заплащане, могат да се компенсират с по-добри характеристики в областта на дизайна, качеството, функционалността, устойчивостта и ергономичността на мебелните продукти. Към това се добавят иновациите в използването на материалите и съоръженията с модерни производствени технологии, осигуряващи допълнително повишаване на конкурентоспособността. Ето защо Комитетът призовава за инвестиции в дизайн, творчество, умения и развитие на веригите за създаване на стойност.

8.4 И накрая, ЕИСК призовава за разработването на европейска платформа, която насърчава развитието на стопанска дейност в мебелния сектор, и на предпазна оценка на социалното въздействие на новите технологии. Тя следва да включва предприятията, социалните партньори, организации на гражданското общество, научно-изследователски институти, университети и други съответни заинтересовани страни и да предоставя подкрепа за растежа на сектора, както Европейска платформа на заинтересованите страни в областта на кръговата икономика ( 12 ) , която е отличен пример в това отношение.

Брюксел, 15 юни 2022 година. Председател на Европейския икономически и социален комитет Christa SCHWENG

(1) „Нов европейски Баухаус: красиво, устойчиво, заедно“, COM(2021) 573 final.

(2) ОВ L 365, 31.12.1994 г., стр. 10.

(3) „Нова промишлена стратегия за Европа“, COM(2020) 102 final.

(4) ЕК — „Вътрешен пазар, промишленост, предприемачество и МСП“.

(5) Инициатива за устойчиви продукти

(6) Становище на Европейския икономически и социален комитет относно „Възможности и предизвикателства пред развитието на по-конкурентоспособен европейски сектор на дървообработването и производството на мебели“ (становище по собствена инициатива) (ОВ C 24, 28.1.2012 г., стр. 18).

(7) COM(2019) 640 final.

(8) COM/2020/98 final.

(9) Innovation in the Furniture Industry in the era of circular economy (Иновации в мебелната промишленост в ерата на кръговата икономика).

(10) Становище на Европейския икономически и социален комитет относно „Възможности и предизвикателства пред развитието на по-конкурентоспособен европейски сектор на дървообработването и производството на мебели“ (становище по собствена инициатива) (ОВ C 24, 28.1.2012 г., стр. 18).

(11) European Furniture Professions (Европейски професии в мебелния сектор).

(12) Европейска платформа на заинтересованите страни в областта на кръговата икономика.